झरिया ः काश! 20 जनवरी 2002 को वैज्ञानिक के रूप में डा. एपीएजी कलाम ने झरिया की सुरक्षा के लिए जो सुझाव दिया था, उसपर पहल हुई होती। झरिया के लिए 20 जनवरी 2002 अविस्मरणीय तब बन गई जब फुलारीबाग के इंदिरा चौक पर देश के महान वैज्ञानिक के रूप में डा. कलाम पहुंचे, उनके साथ झारखंड के तत्कालीन विज्ञान एवं प्रोद्योगिक मंत्री समरेश सिंह भी थे। इंदिरा चौक के पास बने मंच पर चढ़ने से पूर्व डा. कलाम ने पास में ही निकल रहे भूमिगत आग का मुआयना किया। धुएं को सूंघा, आसपास के पौधों के पत्तियों को तोड़ा और कुछ देर बाद मंच पर चढ़ कर कहा कि झरिया को भूमिगत आग से नहीं है खतरा। महान वैज्ञानिक डा. कलाम की इन बातों को सुन कार्यक्रम में मौजूद हजारों की संख्या में झरियावासी हर्षित हुए। डा. कलाम ने अंग्रेजी में दिए अपने संबोधन(जिसका रूपांतरण पूर्व मंत्री समरेश सिंह हिन्दी में कर रहे थे) ने कहा कि विज्ञान के विकास से सबकुछ संभव है। वे वैज्ञानिकों की टीम यहाँ भेजेगें ताकि भूमिगत आग का अध्ययन कर इसे बुझाने के लिए तुरंत पहल किया जा सके। सभा मंच पर मौजूद झारखंड के तत्कालीन विज्ञान एवं प्रोद्योगिक मंत्री समरेश सिंह ने भी डा. कलाम की बातों पर सहमति जतायी और कहा कि सरकार डा. कलाम के सुझाव पर झरिया की रक्षा के लिए विचार करेगी। दुर्भाग्यवश तत्कालीन झारखंड सरकार ज्यादा स्थायी नहीं रह सकी और झरिया की सुरक्षा का फार्मुला पर अमल नहीं हो पाया। आज भी उस सभा के प्रत्यक्षदर्शी महेन्द्र सिंह मिनू, शिवचरण शर्मा, गोपाल अग्रवाल, अशोक अग्रवाल, शिवप्रकाश अग्रवाल, लोग उन दिनों को याद कर भावुक हो जाते है। बच्चों ने भेजी थी 10 हजार चिटि्ठयां ः अपनी झरिया यात्रा के 7 माह बाद डा. कलाम भारत के महामहिम राष्ट्रपति बने। झरिया कोयलांचल में हर्ष की लहर दौड़ गई। लोगों को लगा कि अब राष्ट्रपति के रूप् में डा. कलाम झरिया की रक्षा के लिए पहल करेगी। एमेटी संस्था झरिया ने कोयलांचल के सभी स्कूलों के अध्ययनरत् छात्रों से आह्वान किया कि झरिया की रक्षा के लिए डा. कलाम को पोस्टकार्ड भेजें। जिसमें स्वरूप मंडल व पिनाकी मुखर्जी की सराहनीय भूमिका रही थी। झरिया के विभिन्न स्कूलों के लगभग 10 हजार बच्चे इस अभियान में शामिल हुए। झरिया से 10 हजार पोस्टकार्ड राष्ट्रपति भवन भेजे गये। नम आंखाें से कोयलांचलवासियों ने दी डा. कलाम को श्रध्दाजंलि ः मिसाइलमैन प्रख्यात वैज्ञानिक, भारतरत्न एवं पूर्व राष्ट्रपति डा. एपीजे अब्दुल कलाम के निधन की सूचना पाकर कोयलांचलवासी मर्माहत हो गये। प्रकृति ने भी कोयलांचल का साथ दिया। झमाझम बारिश से ऐसा लग रहा था मानो अपने सपूत के निधन पर प्रकृति भी रो रही है। कोयलांचल के तमाम स्कूल-कॉलेज बंद रहे। कई स्कुल खुले तो शोकसभा कर अवकाश की घोषणा कर दी गई। मारवाड़ी विद्यालय में मंगलवार को शोकसभा आयोजित कर डा. कलाम को भावभीनी श्रध्दाजंलि दी गई। प्रधानाध्यापक एके पांडेय, उप प्रधानाध्यापक एम मिश्रा ने कहा कि डा. कलाम भारत के सच्चे सपूत थे। भारतीय जनता पार्टी के वरिष्ठ नेता हरीश जोशी, राजकुमार अग्रवाल, नगर अध्यक्ष अरिन्दम बनर्जी, दिलीप भारती, शैलेश सिंह ने भी डा. कलाम को श्रध्दाजंलि दी। डिनोबली एफआरआई में शोकसभा की गई। मौके पर फादर पायस फर्नाडिस, रेमण्ड पेरी, जेरी डिसूजा, चंद्रशेखर आदि ने श्रध्दांजलि दी। झरिया नगर कांग्रेस के तत्वाधान में अग्रवाल धर्मशाला झरिया में एक श्रध्दाजंलि सभा आयोजित की गई। अध्यक्षता पंडित नवल किशोर शर्मा ने की। मौके पर प्रमोद सिंह चंद्रवंशी, भोला नाथ सिंह, मनोहर रजवार, मोहन जेदा, राजा प्रसाद गुप्ता, महेश शर्मा, राजेन्द्र साव, एहसान खान, अजय गिरी आदि थे।